Roedd **Marion Hood** (1 Ebrill 1854 - 14 Awst 1912) yn Soprano Seisnig a berfformiodd mewn opera a theatr gerdd yn negawdau olaf y 19eg ganrif. Mae'n cael ei chofio orau am greu rôl Mabel yn *The Pirates of Penzance* Gilbert a Sullivan yn Llundain.

Bywyd a gyrfa gynnar
--------------------

Ganed **Sarah Ann Isaac** yn Lerpwl. Roedd hi'n perfformio yn y neuaddau gerddoriaeth fel plentyn erbyn ei bod 11 mlwydd oed dan yr enw Marion Isaac. Priododd â Mr Hunt o Neuadd Gerdd Palas Alhambra yn Kingston upon Hull. Yn 1876, roedd hi wedi symud i Lundain i astudio canu yn yr Academi Gerdd Frenhinol. Roedd ei gŵr wedi marw erbyn 1880.

Ym 1880 gwnaeth ei ymddangosiad cyntaf ar lwyfan Llundain yn yr Opera Comique, gan ymuno â Chwmni Opera D'Oyly Carte a chreu rôl Mabel ar gyfer cynhyrchiad Llundain o The Pirates of Penzance. Yn ôl ei chydweithiwr Rutland Barrington, roedd Hood yn "ddarlun perffaith i edrych arno ac yr un mor ddymunol i wrando arno... tal, ysgafn, a gosgeiddig, merch nodweddiadol o Loegr gyda chyfoeth o wallt teg, a oedd i gyd yn eiddo iddi hi ei hun.. Roedd ei chanu o'r gân waltz, 'Poor Wandering One', yn un o nodweddion yr act gyntaf o *The Pirates of Penzance*." 

Ar ôl y perfformiad hwnnw, gadawodd Hood y cwmni a phriodi ei hail ŵr, Mr Hesseltine, gan gymryd seibiant byr o berfformio hyd Awst 1881, pan ymddangosodd fel Constance yng nghynhyrchiad cyntaf *Claude Duval* gan Henry Pottinger Stephens ac Edward Solomon yn yr Olympic Theatre, gyda George Power a oedd wedi bod yn bartner iddi fel Frederic yn *The Pirates of Penzance*. Yna canodd yn Theatr Alhambra a Theatr Avenue, gan berfformio yn *Golden Ring* Frederic Clay a *The Beggar Student* gan Karl Millöcker. Ar ôl hyn, aeth ar daith o amgylch y theatrau taleithiol mewn opera clasurol, gan ymddangos fel Marguerite yn *Faust*, ym mha rôl yr ymddangosodd hi wedyn yn y Crystal Palace.

Blynyddoedd diweddarach
-----------------------

Ymddangosodd Hood nesaf yn *Billee Taylor* yn y Gaiety Theatre ym 1885 a *Little Jack Sheppard* ym 1885-86. Yna creodd y rôl deitl yn sioe lwyddiannus BC Stephenson ac Alfred Cellier *Dorothy* gan ddechrau ym 1886, gan chwarae yn y sioe am 350 o berfformiadau hyd i salwch ei gorfodi i dynnu'n ôl o'r cast (i gael ei disodli gan Marie Tempest ). Yn fuan dychwelodd i'r Gaiety i serennu mewn sioeau *burlesque* fel *Monte Cristo Jr* (1886), *Miss Esmeralda* (1887), *Frankenstein, or The Vampire's Victim* (1887-88) a *Ruy Blas and the Blasé Roué* (1889). Teithiodd America ar ddau achlysur gyda chwmnïau Gaiety yn ystod y cyfnod 1888-90).

Ym 1891, dychwelodd Hood i Lundain mewn sioe bwrlesg am *Joan of Arc, neu Merry Maid of Orleans* (gan Adrian Ross a JL Shine). Teithiodd hefyd yn Awstralia ym 1892 yn *Carmen up to Data* ymhlith pethau eraill. Ym 1894 bu ar daith yn chware rhan Alma Somerset yn *The Gaiety Girl*, gan gynnwys perfformiad yn y Theatr Frenhinol, Caerdydd. Efallai mai ei hymddangosiad olaf ar lwyfan Llundain oedd fel aelod o'r dorf yn y llys yn *Trial by Jury* sioe budd ar gyfer Nellie Farren ym 1898.

Bu farw yn Thanet, Caint yn 58 oed.

Cyfeiriadau
-----------

1. ↑  Pinafore - MARION HOOD Adalwyd 14 Gorffennaf 2020
2. ↑  Who Was Who in the D'Oyly Carte Marion Hood Adalwyd 14 Gorffennaf 2020
3. ↑  NY Times adolygiad o noson agoriadol Llundain o *Pirates*, gan gynnwys perfformiad Hood
4. ↑  Gilbert and Sullivan Archive – Adolygiad o *The Pirates of Penzance* yn The Examiner, 14 Awst, 1880. Adalwyd 14 Gorffennaf 2020
5. ↑  "Green Room Gossip - South Wales Echo". Jones & Son. 1887-11-19. Cyrchwyd 2020-07-14.
6. ↑  Hollingshead, John. *Good Old Gaiety: An Historiette & Remembrance*, p. 62 (1903) London: Gaiety Theatre Co.
7. ↑  "THE GAIETY GIRL - Evening Express". Walter Alfred Pearce. 1894-11-07. Cyrchwyd 2020-07-14.

Dolenni allanol
---------------

* Llun o Hood
* Erthygl ar y menywod a greodd y rolau soprano yn operâu Gilbert a Sullivan